Αριστοτέλης Φουντουκίδης

Ο Aριστοτέλης Φουντουκίδης (13 Φεβρουαρίου 1942 - 7 Ιουλίου 2007), γνωστός λανθασμένα για πολλά χρόνια με το όνομα Αρίσταρχος, ήταν Έλληνας ποδοσφαιριστής που αγωνίζονταν ως κεντρικός αμυντικός.

 Καριέρα 
Γεννήθηκε στις 13 Φεβρουαρίου 1942 στον Άγιο Παντελεήμονα και ξεκίνησε την καριέρα του από την ομάδα της γενέτειρας του, Άρη Παντελεήμονα με τη φανέλα του οποίου αγωνίστηκε μέχρι το 1960, όποτε και μεταπήδησε στον Απόλλωνα Καλαμαριάς. Στην ομάδα της Καλαμαριάς έμεινε για τρία χρόνια και το καλοκαίρι του 1963 μεταγράφηκε στην Μορφωτική Ένωση Νεολαίας Τούμπας (ΜΕΝΤ) που αγωνίζονταν στην Β΄ Εθνική. 

Το 1966 και στην ηλικία των 24 ετών μεταγράφηκε στον ΠΑΟΚ, με τη φανέλα του οποίου αγωνίστηκε για 12 χρόνια, καταγράφοντας συνολικά 336 συμμετοχές και 18 τέρματα στην Α΄ Εθνική κατηγορία. Αν και ξεκίνησε την καριέρα του ως επιθετικός, στον ΠΑΟΚ καθιερώθηκε ως κεντρικός αμυντικός. Ο Φουντουκίδης εργαζόταν στον κατασκευαστικό κλάδο όταν ήταν νέος και χάρη στα εντυπωσιακά σωματικά του προσόντα, απέκτησε στο χώρο του ποδοσφαίρου το προσωνύμιο «Ο Τοίχος». Το 1978, αποχώρησε από την ενεργό αγωνιστική δράση σε ηλικία 36 ετών, έχοντας κατακτήσει με τους ασπρόμαυρους ένα Πρωτάθλημα (1976) και δύο Κύπελλα (1972, 1974) και είναι στην 5η θέση των ποδοσφαιριστών με τις περισσότερες συμμετοχές στην ιστορία του συλλόγου. 

Διετέλεσε μία φορά υπηρεσιακός προπονητής στον ΠΑΟΚ, όταν διαδέχθηκε στον πάγκο τον Ούγγρο προπονητή Γκιούλα Λόραντ που απεβίωσε στις 31 Μαΐου του 1981. Οδήγησε την ομάδα μέχρι τον τελικό του Κυπέλλου, όπου ηττήθηκε με 3–1 από τον Ολυμπιακό.

Θάνατος
Στις 7 Ιουλίου του 2007, υπέστη καρδιακή προσβολή και απεβίωσε σε ηλικία 65 ετών. Η ΠΑΕ ΠΑΟΚ εξέδωσε την παρακάτω ανακοίνωση:

«Η ΠΑΕ ΠΑΟΚ εκφράζει τα θερμά της συλλυπητήρια στην οικογένεια του εκλιπόντος, που υπήρξε αρχηγός και ψυχή του συλλόγου. Το όνομά του και η προσφορά του, θα μείνουν ανεξίτηλα γραμμένα στις χρυσές σελίδες της ιστορίας του ΠΑΟΚ. Το Δ.Σ. της ΠΑΕ ΠΑΟΚ αποφάσισε να ζητήσει από τις υπερκείμενες αρχές να τηρηθεί ενός λεπτού σιγή στη μνήμη του Αριστοτέλη Φουντουκίδη στο πρώτο επίσημο παιχνίδι της νέας αγωνιστικής περιόδου. Αντιπροσωπεία της ΠΑΕ ΠΑΟΚ θα καταθέσει στεφάνια στην κηδεία του, που θα πραγματοποιηθεί στις 17:00 στον Ι.Ν. Μεταμόρφωσης του Σωτήρος στην Καλαμαριά.»

 Τίτλοι 
ΠΑΟΚ
Πρωτάθλημα Ελλάδας: 1975–76
Κύπελλο Ελλάδος (2): 1972, 1974

 Παραπομπές 

 Πηγές 
 Ο "τοίχος" Αρίσταρχος Φουντουκίδης

Κατηγορία:Έλληνες ποδοσφαιριστές
Κατηγορία:Αμυντικοί ποδοσφαιριστές
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Απόλλων Καλαμαριάς